Foto’s: Boere staan saam en trek nege ‘rowers’ vasFoto: Verskaf Jannie Kasselman, eienaar van Kasselman-veiligheidsdienste, het aan Maroela Media gesê ŉ werknemer van ŉ vulstasie in Morgenzon, ongeveer 50km vanaf Ermelo in Mpumalanga, was Dinsdagmiddag op pad om R50 000 kontant te bank toe hy buite die bank oorval is. Die verdagtes het die geld gebuit en in ŉ Toyota Quantum-bussie gevlug. Die plaaslike veiligheidsnetwerk, die polisie en ander privaat veiligheidsmaatskappye is in kennis gestel en die voertuig is in Standerton opgemerk. Hulle het die voertuig agternagesit en verskeie pogings aangewend om die verdagtes te stop, maar hulle het telkens om die padblokkades, padwerke en lokvalle gejaag. Volgens Kasselman kon ongeveer 100 boere daarin slaag om op ŉ grondpad naby Villiers die pad af te sper en die verdagtes voor te keer. Die nege verdagtes het uit die bussie gespring, in ŉ mielieland ingehardloop en weggekruip. Die boere het met behulp van polisiebeamptes die mielieland afgesper. Die eienaar van die plaas het ŉ stroper en twee hoogloop-spuite beskikbaar gestel om die mielies te stroop en deur die land te ry. Gewapende polisie- en veiligheidsbeamptes het bo-op die implemente gestaan. Drie vliegtuie van plaaslike boere is ook ingespan om te help met die soektog. Ná ure se soek het die span daarin geslaag om teen 23:00 Dinsdagaand al nege rowers vas te trek. Sers. Jurgens Nel, polisiewoordvoerder, het die voorval bevestig en Maroela Media wag op verdere kommentaar.